Só lyk verbruikers se berg skuld | Netwerk24
Deur Elvira Wood 10 Oktober 2017 11:44
Suid-Afrikaners het R1,77 miljard in agterstallige kredietkaartskuld. Foto: iStock
Suid-Afrikaners het tussen Mei en Julie vanjaar R13,45 miljard se lenings vir die eerste keer wanbetaal.
Die kredietburo Experian het pas ’n indeks vir wanbetalings bekend gestel. Dit is die eerste indeks wat tendense in wanbetalings deur verbruikers aandui.
Experian het 14,7 miljoen Suid-Afrikaners wat altesame 18,4 miljoen rekeninge het, se inligting gebruik.
Die data van huis-, voertuig- en persoonlike lenings, sowel as kredietkaarte, is gebruik.
Sodra ’n verbruiker vir die eerste keer 90 dae agterstallig is met ’n betaling, word dit as wanbetaling geregistreer, sê David Coleman, wat vir dataverwerking by Experian verantwoordelik is.
Suid-Afrikaners het teen Julie 2017 sowat R1 540 miljard geskuld. Met R13,45 miljard wat van Mei tot Julie vir die eerste keer 90 dae uitstaande was, kom dit neer op 3,57% nuwe wanbetalings in dié tydperk.
Dit is ’n verbetering op ’n jaar tevore toe daar 3,81% nuwe wanbetalings in die ooreenstemmende tydperk was.
Onder die verskillende tipes krediet, was wanbetalings soos volg (die persentasie nuwe wanbetalings vir die tydperk is in hakies):
Huislenings: R3,66 miljard (1,84%)
Voertuiglenings: R2,88 miljard (3,13%)
Kredietkaarte: R1,77 miljard (6,91%)
Persoonlike lenings: R5,12 miljard (8,54%)
Die provinsiale wanbetalingskoers vir Mei tot Julie 2017 lyk soos volg:
Coleman sê net formele kredietverskaffers se inligting is vir die indeks gebruik.
Meer oor: Krediet | Skuld | Verbruikers | Huishoudelike Besteding | Huisverband | Kredietburo
Verbruikers trek steeds noustrop
Koop nou kos op rekening by Pick n Pay